和孔義甫送謝丈致仕
作者：鄭俠
朝代：宋

paragraphs: 公本神仙人，眸子如點漆。
少年富詞學，胸府羅星日。
千鄰告饑糴，靡不售所乞。
清時登膴仕，直以名駕實。
非若勢利徒，志意隨纓紱。
舜立臯益来，文興閎泰出。
遼遼天地間，千載兹會一。
神皇真聖神，羣策期盡屈。
何意羣慮卑，惟思進身疾。
然否差毫厘，愁寃騰萬室。
天聰竟下聽，罪已逾帝乙。
公時如巨龍，盤泊蝦蠏窟。
孰不念澤施，天人共欣懌。
寧知未艾服，懇懇乞骸骨。
不免使衆疑，爲高至遺物。
應思世役役，耽狥窮終没。
寕殊雞與鶩，一飽歸罝罻。
囗囗聞風清，是甘守圭蓽。